
Folketinget — Europaudvalget
Christiansborg, den 20. januar 2005
Europaudvalgets sekretariat

Til

udvalgets medlemmer og stedfortrædere

Valgudskrivelsens konsekvenser for Europaudvalgets arbejde
Baseret på erfaringerne fra tidligere valg kan følgende oplyses om konsekvenserne for Europaudvalgets arbejde af det folketingsvalg, som statsminister Anders Fogh Rasmussen har udskrevet til afholdelse tirsdag den 8. februar 2005.

Perioden 19. januar – 7. februar

For så vidt angår de ordinære fredagsmøder fungerer Europaudvalget på sædvanlig måde frem til valget. Det indebærer, at der afholdes de to planlagte Europaudvalgsmøder, nemlig

· fredag den 21. januar kl. 10 (landbrug og fiskeri)

· fredag den 28. januar kl. 10 (almindelige anliggender og ekst. forbindelser)

Mødetidspunktet er efter aftale med udvalgsformanden rykket til kl. 10, da der ikke er møde i Folketingssalen.

Dagsordenen for møderne omfatter de kommende rådsmøder, og regeringen vil på sædvanlig vis forelægge regeringens forhandlingsoplæg i sager af større rækkevidde.

Da regeringen ikke er trådt tilbage, men fortsætter sit arbejde, vil regeringen fortsat sende notater til Europaudvalget i sædvanligt omfang. Det gælder såvel grundnotater som aktuelle notater (samlenotater). 

Bortset fra Finansudvalget og Europaudvalget er det den almindelige praksis, at udvalgsaktiviteter og andre normale parlamentariske aktiviteter ophører ved valgudskrivelse. Der er ikke noget formelt til hinder for, at regeringen besvarer allerede stillede udvalgsspørgsmål og samrådsspørgsmål. Erfaringsmæssigt sker det dog ikke i større omfang. 

I forretningsordenens § 20, stk. 9, er der en bestemmelse om, at spørgsmål til skriftlig besvarelse (de såkaldte § 20 spørgsmål) ikke kan indgives efter udskrivning af folketingsvalg. Der er ikke en udtrykkelig bestemmelse om skriftlige udvalgsspørgsmål, men ifølge praksis foretager man en nøje vurdering i de enkelte udvalg af, om sådanne bør stilles efter valgudskrivelse, bl.a. for at undgå omgåelse af den nævnte bestemmelse vedrørende § 20 spørgsmål. 

Perioden 8. februar – 22. februar

Fra valget og indtil det nye Folketing er sat og har nedsat udvalg (hvilket formentlig sker onsdag den 23. februar) eksisterer der ikke noget Europaudvalg. Der kan derfor ikke stilles udvalgsspørgsmål, og der kan ikke engang sendes notater til ”udvalget”. Alle ubesvarede spørgsmål og samrådsspørgsmål fra indeværende samling bortfalder på valgdagen. (Spørgsmål kan naturligvis stilles igen i næste samling, hvis spørgsmålsstilleren er genvalgt og ønsker at stille spørgsmålet.)

Hvis regeringen i denne periode får behov for at forelægge forhandlingsoplæg om sager af større rækkevidde, som der skal træffes beslutning om i Ministerrådet, indkalder statsministeren Folketingets partier til møder herom i Statsministeriet. Europaudvalget som sådan deltager ikke i disse møder. Sekretariatet overværer heller ikke møderne, og der udarbejdes derfor ikke det sædvanlige referat. Når et nyt Europaudvalg er valgt, plejer regeringen dog at fremsende en skrivelse, hvori man oplyser om de forhandlingsoplæg, regeringen har forelagt for partierne, og som der ikke er konstateret et flertal imod.

Særlige aktiviteter i perioden 18. januar – 24. februar er aflyst

Da medlemmerne er travlt optaget i valgkampen, og da der efter valget ikke eksisterer noget Europaudvalg, er de særlige aktiviteter, som Europaudvalget havde planlagt fra nu af og indtil der er valgt nyt Europaudvalg, aflyst eller udskudt. Det gælder:

· Underudvalgsmøde fredag den 28. januar

· Møde med Søren Jessen-Petersen den 28. januar

· Rederiforeningens orienteringsmøde den 2. februar.

· Ekspertmøde i Retsudvalget den 24. februar.

Endvidere vil hverken udvalgsformanden eller næstformanden deltage i COSAC-formandsmødet den 9. februar i Luxembourg. EU-sekretariatet vil dog deltage som planlagt.

Med venlig hilsen

Lone Boelt Møller og Anne-Sofie Jensen

